Burjassot tindrà, en les nits de festes, punts informatius per a la prevenció de la violència sexual i el consum d’alcohol i drogues
2025-07-24

Les festes en honor a Sant Roc estan a punt de començar a Burjassot i, des de l’Ajuntament es té tot preparat per a fer que estos dies siguen de gaudi per a tot el municipi. Pensant en el benestar i la seguretat de totes les persones que passaran per Burjassot, el Consistori situarà diferents punts informatius per a la prevenció de la violència sexual i del consum d’alcohol i drogues.

D’una banda, des de la Unitat d’Igualtat- Espai Dona, coordinada des de la Regidoria d’Igualtat i Feminisme per Yolanda Andrés, se situaran Punts Violeta en els espais on tindran llocsactes festius i on es podrien donar situacions de possible assetjament o abús de caràcter sexual. Els principals objectius dels Punts Violeta passen per facilitar informació a les persones presents sobre com actuar davant un cas de violència masclista i de caràcter sexual, situacions de submissió química, assessorament i, al temps, implicar a tota la societat que es troba gaudint d’unes festes, perquè ho faça des del màxim respecte i responsabilitat.

En este espai se situarà un equip multidisciplinari amb formació i experiència en la prevenció de violència en contextos lúdics i festius, integrat per una advocada i una psicòloga, estant totes les professionals identificades amb un jupetí violeta. A més, el passat 30 de juliol, l’empresa responsable dels punts va realitzar una formació al teixit social de Burjassot implicat en les festes patronals: cossos de seguretat, Clavaris, Clavariesas i Protecció Civil en la qual se’ls va explicar el funcionament dels punts i es va establir la coordinació entre tots els agents implicats per a garantir unes festes segures.

Així, a este espai, que se situarà en la Plaça de l’Ajuntament els dies 11, 12, 13 i 15 d’agost, podran dirigir-se, en el cas de ser necessari, les persones que patisquen qualsevol tipus de possible assetjament o abús sexual i allí seran ateses i rebran l’atenció pertinent.

A més, Burjassot s’ha adherit, com a “Espai lliure de Violència Sexual”, al Protocol d’actuació contra les Violències Sexuals en espais d’oci de la Comunitat Valenciana, una iniciativa del Comissionat per a la Lluita contra la Violència sobre la Dona de la Generalitat Valenciana que estableix actuacions preventives i operatives cap a la víctima i l’agressor, quan es produïsca algun tipus de violència sexual i/o violència masclista en espais públics, i privats d’oci, així com a les entitats que promoguen estes activitats.

Amb tot això, la lluita del Consistori és total per a previndre qualsevol tipus de violència sexual en els moments d’oci de la ciutadania.

D’igual manera, el diumenge 11 d’agost, la Unitat de Prevenció Comunitària en Conductes Addictives (UPCCA) posarà un punt informatiu en la Plaça Emili Castelar (Ajuntament) amb el lema “Joves lliures, festes sense addiccions”. L’objectiu d’este punt informatiu de la UPCCA, servei dependent de la regidoria de Sanitat que dirigix Isabel Mª Mora, és oferir informació útil a la joventut sobre els perills que comporten els excessos en el consum d’alcohol i altres drogues així com determinades pràctiques que poden desembocar en altres tipus d’addiccions.